มติมหาเถรสมาคมให้วัดทั่วประเทศช่วยเหลือญาติผู้เสียชีวิตโควิด-19 ที่ไม่มีค่าใช้จ่ายฌาปนกิจศพโดยเบิกค่าใช้จ่ายจากสำนักงานเลขานุการสมเด็จพระสังฆราช
นายณรงค์ ทรงอารมณ์ ผู้อำนวยการสำนักงานพระพุทธศาสนาแห่งชาติ กล่าวว่า ได้แจ้งมติของมหาเถรสมาคมเกี่ยวกับมาตรการควบคุมและป้องกันการแพร่ระบาดของโรคโควิด-19 ระลอกใหม่ในการจัดกิจกรรมต่างๆ ของวัด ภายหลังการประกาศพื้นที่ควบคุมสูงสุดและเข้มงวดใน 10 จังหวัดเพื่อหยุดยั้งการแพร่ระบาดของโควิด-19 โดยให้วัดทุกวัดงดจัดกิจกรรมทุกประเภทที่เป็นการรวมกลุ่มบุคคลในพื้นที่ควบคุมสูงสุดและเข้มงวด จำนวนรวมกันมากกว่า 20 คน ซึ่งเสี่ยงต่อการแพร่ระบาดของโรค             กรณีการปฏิบัติศาสนกิจประจำของพระภิกษุสงฆ์ เช่น ทำวัตรสวดมนต์ หรือศาสนพิธีที่จำเป็น เช่น การบำเพ็ญกุศลศพต้องปฏิบัติตามมาตรการควบคุมและป้องกันโรคติดต่ออย่างเคร่งครัด ให้เจ้าคณะผู้ปกครองทุกระดับกำชับให้วัดในเขตปกครองปฏิบัติตามมาตรการ         นอกจากนี้ให้ความสงเคราะห์แก่พุทธศาสนิกชนในการรับฌาปนกิจศพผู้เสียชีวิตจากโควิด-19 โดยให้รีบดำเนินการโดยทันที กรณีที่มีผู้เสียชีวิตจากโรคโควิด-19 และไม่มีค่าใช้จ่ายในการฌาปนกิจศพ ให้วัดช่วยดำเนินการ แล้วให้เบิกค่าใช้จ่ายได้ที่สำนักงานเลขานุการสมเด็จพระสังฆราช         ในต่างจังหวัดให้แจ้งความประสงค์เบิกค่าใช้จ่ายผ่านสำนักงานพระพุทธศาสนาจังหวัด และให้ดำเนินการได้ทันที โดยไม่ต้องรอรับรองรายงานการประชุม